  Наталья Тетерина Егитъёслэн но студентъёслэн XIX дунневыл фестивальзылэн кунгож сьӧрысь витьтон делегатъёсыз 14-17 коньывуонэ улосвыл программае пыриськозы, иворто радъясьёс. Фестивале пыриськисьёсты доразы пумитаны эрикрад басьтӥзы кунысь 15 каръёс, соос пӧлын Ижкар но. Котькуд улосвыл аслэсьтыз программазэ малпаз. Со Россиен но солэн улосвылъёсыныз тунсыкъяськонэз будэтонлы сӥземын но «Discover Russia! — Усьты аслыд Россиез!» мереткыл (девиз) улсын ортчоз. Удмуртия «Дуннелэн лулчеберетэз. Ӵош улӥсь калыкъёс» программазэ возьматоз. Со улсын «Егитъёслэн дуннезы кино пыр» творческой пумиськон радъяськоз. Кунгож сьӧрысь но Россиысь фестивале пыриськисьёслы «Пузкар» удмурт фильмез возьматозы, Ижкаретӥ «Куинь даурысь кар» экскурсия ортчытозы. Куноос Ижысь автозаводэ, кытын Lada Vesta автомобиль потто, вуылозы. Озьы ик «Эктоника» удмурт йӧскалык дискотекае, «Брангуртысь песянайёс» доры но М.Т. Калашников нимо музее ветлон, Воткае но Сарапулэ экскурсиос чакламын. Со сяна, Ижысь техникая кун университетын но Удмурт кун университетын «Технологии будущего» но «Культурный диалог» кенешонъёс радъяськозы. Тодэ вайытом, 14–22 коньывуонэ Егитъёслэн но студентъёслэн дунневыл фестивалязы 150 кунъёсысь 20 сюрс адями пыриськоз. Кенешон программа «ООН-лэн азинсконъя 17 ужпумъёсыз» темая ортчоз. Озьы ик лулчеберет но спорт ужрадъёс чакламын. Делегациослэн сӥё-дано парадзы Москваын ортчоз, нош ачиз фестиваль Сочиын радъяськоз. Удмуртиысь фестивале 125 делегатъёс мынозы. Тегъёс: Мерлык Ижкар Сочи егитъёс Удмуртия студентъёс  